## El Centre del Carme analitza en una mostra la petjada de la dana en l’art i arreplega les veus de 43 artistes de 25 poblacions

*** L’exposició oferix un programa de trobades amb agents locals, nacionals i internacionals per a obrir vies de reactivació de les seues trajectòries
* ‘La huella de la DANA en la práctica artística’, que es podrà vore fins a l’11 de gener, arreplega el programa de suport desenrotllat pel Consorci de Museus i oferix una radiografia del sector un any després**

El Centre del Carme Cultura Contemporània (CCCC) presenta l’exposició ‘La huella de la DANA en la práctica artística’, una instal·lació audiovisual i un programa públic que visibilitza i arreplega les veus de 43 artistes valencians afectats per les inundacions del passat 2024 i analitza, un any després, les transformacions que esta riuada ha suposat en l’àmbit de la creació.

L’exposició, que arreplega les accions dutes a terme pel Consorci de Museus al llarg d’estos mesos en suport als artistes, oferix un recorregut pels estudis dels creadors, o el que ha quedat d’estos, en 25 poblacions de València i proposa, a través de diverses trobades programades amb agents locals, nacionals i internacionals, noves vies de reactivació de les seues trajectòries.

La mostra, que es podrà vore en l’Espai D del Centre del Carme fins a l’11 de gener, ha sigut presentada pel director-gerent del Consorci de Museus de la Comunitat Valenciana, Nicolás Bugeda, acompanyat pels artistes Alexandra Knie, Ángeles Císcar, Antonio Santoyo, Claudia Chuliá, Cristina Guzman Traver, David Sánchez, Gemma Alpuente, Juan Carlos Forner Adán, Lluis Masiá Perales, Lucía Hervás, Luis Cevaqueva Siles, María Esteve Trull, María Martín Gallego, María Tinaut, Pilar Bressó, Raquel Garín, Rebeca Plana Perpiñá, Rossi Aguilar, Ramón Martínez Buades i Vicente Gómez Pérez.

L’exposició té com a punt de partida el Pla d’assistència d’artistes afectats en el qual es va bolcar el Consorci de Museus des de novembre de 2024 i que es va iniciar amb la recollida i estabilització de més de 200 obres d’art en el CCCC.

Bugeda ha assenyalat que la mostra constituïx “una acció més que servix sobretot per a donar suport als artistes, arreplegant els seus testimoniatges, visibilitzant la seua situació i les seues pràctiques artístiques i oferint un suport econòmic en forma d’ajudes a la producció per la seua participació”.

“L’exposició analitza la situació del sector de les arts visuals després de la dana i, més enllà d’això, oferix una radiografia de l’estat de l’art a València, que podria extrapolar-se a altres territoris” ha explicat Bugeda.

Així mateix, ha afegit que la investigació realitzada “mostra els processos i les formes de producció de les obres d’art detectant necessitats i debilitats però també possibles fortaleses i el paper de les institucions públiques i altres agents cultuals en el context de l’art actual”.

**Contingut de la mostra**

L’exposició, produïda pel CMCV, a través del seu programa Cultura Resident, partix d’un mapatge del teixit local en el qual es van convocar 80 artistes dels quals 43 creadores i creadors s’han sumat a dibuixar esta petjada de manera col·lectiva, mitjançant entrevistes realitzades en el territori.

A això se sumen altres fonts com els informes encarregats per l’AVVAC, les anàlisis de l’equip de conservació posat a disposició pel Consorci de Museus o les ajudes directes al sector atorgades per la Conselleria de Cultura.

La mostra aborda tant la transformació material i conceptual de les obres com la invisibilitat dels espais de producció o les seues condicions residencials. Reflexiona, a més, sobre la importància dels arxius, la resiliència i la recuperació de les seues obres o, també, l’impacte per l’absència de centenars d’estes. Al mateix temps, posa en evidència les fràgils condicions estructurals del sector de l’art, agreujat per la dana.

Entre les diferents transformacions a les quals es referixen els artistes en les seues pràctiques artístiques, destaquen en este estudi una major consciència de grup com a col·lectiu; l’exploració cap al digital o l’ús de suports menys vulnerables com el paper en el material, magatzematges més segurs o la necessitat de crear o mantindre xarxes de suport.

L’exposició s’articula a través de tres audiovisuals en els quals els artistes es presenten cara a cara davant l’espectador i relaten la seua experiència en primera persona. A partir de les entrevistes es desplega un estudi en tres blocs centrats en el territori; les petjades en la pràctica i la recuperació del sector.

La singularitat de les cases-taller va accentuar la complexitat de l’impacte de la riuada, que va afectar de manera simultània a l’àmbit personal i professional dels artistes. Així, d’este estudi s’extrau que el 63 % dels creadors participants en el projecte romanen hui dia en els seus tallers, un 21 % s’ha reubicat i un 12 % encara no té taller.

Finalment, durant el procés de recuperació l’emergència ha posat en relleu la importància de la col·laboració i la comunitat, fent-los prendre consciència col·lectiva del seu entorn i transformant el seu sentit de pertinença.

**Programa públic i visites als estudis de territoris afectats**

El Consorci de Museus proposa un programa públic que combina taules redones en el CCCC, ‘Open Studios’ amb visita als tallers en els territoris afectats, una peça escènica i trobades professionals, que reuniran curadors, plataformes i residències artístiques d’altres territoris entre els quals es troben Ane Rodríguez Armendáriz (comissària i gestora cultural, Madrid), David Armengol (La Capella, Barcelona), Ron Reyes (Dos Mares, Marsella) i TEJA, una Xarxa d’Espais Culturals per al Suport a Situacions d’Emergència. Les trobades, coordinades pel Consorci de Museus, compten també amb la participació de la Fundació Daniel i Nina Carasso i AVVAC.

A més dels assistents a la presentació, han participat també en el projecte els artistes Alicia Monteagudo, Antonio Roig Aliaga, Carlos Sebastiá, Claudia López Mascarell, Eduardo Nave Silvestre, Elías Taño, Hugo Martínez-Tormo, José Antonio Caballero Machí, José Galarzo, Juan Carlos Nadal, Juan José Ortiz Zahonero, Lluïsa Penella i Pons, Luis Manuel Caballero Jiménez, Manuel Moreno García, Marc Martínez Martí, María Carmen Martínez, Miriam Del Saz, Monique Bastiaans, Pedro Mecinas Martínez, Regina Quesada, Rubén Tortosa, Xavier Ferrer (Guerrero & Ferrer) i Ximo Real.

Fecha: 17/10/2025